Smecta a čierne uhlie
Dobrý deň môžem kombinovať Smectu a čierne uhlie pri hnačke 10 ročného dieťaťa? Ďakujem za odpoveď
Dobrý deň.
Ďakujeme za Vašu otázku.
Vzhľadom na to, že Smecta ako aj čierne uhlie patria do rovankej skupiny liečiv proti hnačke, ktoré pôsobia adsorpčne a protektívne, pričom sa v gastrointestinálnom trakte nevstrebávajú, ich súčasné použitie sa javí ako neodpodstatnené. Vhodnou voľbou je podávať jeden zo zvolených prípravkov.
Na uvedené ťažkosti je vhodné podávať taktiež
probiotiká,
ktoré môžu podporiť zdravú črevnú mikroflóru a zlepšiť trávenie.
Taktiež odporúčam dodržiavať diétne opatrenia počas trvania hnačky. Základom diéty pri hnačke je podávať banány, ryžu, sucháre, suchý rožok. V prípade tolerancie môžete pridať jedlá bez tuku s obsahom ľahko stráviteľných bielkovín, ako je napríklad kuracie mäso, morčacie alebo králičie mäso. Taktiež sú vhodné niektoré druhy rýb ako je losos alebo pstruh a varené vajcia. Vhodná je aj zelenina, ktorá neobsahuje vlákninu, pričom sa odporúča podávať ju prednostne v uvarenom stave. Môžete skúsiť napríklad mrkvu, cuketu alebo tekvicu. Taktiež zemiaky (varené, pečené bez šupky) sú dobre tolerované. Hnačka môže spôsobiť dehydratáciu, preto je veľmi dôležité piť dostatok tekutín, predovšetkým vodu a neperlivú minerálku. Vhodnou voľbou sú taktiež domáce vývary, najlepšie bez tuku a soli. Namiesto veľkých porcií odporúčam jesť menšie porcie 5 až 6-krát denne, aby sa znížila záťaž na tráviaci systém.
Naopak je potrebné vyhýbať sa jedlám ako mlieko, smotana a mliečné výrobky, taktiež ťažkým, mastným, smaženým a koreneným jedlám, nakoľko zaťažujú a dráždia tráviací trakt. Nevhodné sú taktiež celozrnné produkty (chlieb, cestoviny), niektoré druhy zeleniny (ako brokolica, kapusta, cibuľa), a strukoviny , ktoré môžu dráždiť črevá a spôsobiť zhoršenie hnačky.
S pozdravom
Mgr. Barbora Bičanovská